Te kꞌu riꞌ ri Jesús xubꞌinibꞌej ri Galilea.
Man kraj taj käkꞌoji pa Judea rumal chi ri winaq aj Israel käkaj käkikämisaj.
Xa kꞌu jubꞌiqꞌ kraj man kuriq ri nimaqꞌij ke ri Käbꞌal,
jun chke ri ki nimaqꞌij ri winaq aj Israel.
Ru chaqꞌ ri Jesús xkibꞌij che:
Mat kanaj waral.
Jat pa Judea rech xuqujeꞌ ra tijoxelabꞌ ri e kꞌo chilaꞌ käkil na ri kajmabꞌal ri kabꞌano.
We jun winaq kraj chi qas ketamax u wäch,
man kubꞌan tä riꞌ chikꞌuyal ri kubꞌano.
We ri at kabꞌan taq ri kajmabꞌal riꞌ,
chabꞌana waꞌ chkiwäch konojel ri winaq,
—xecha che.
Qꞌalaj kꞌut chi ru chaqꞌ ri Jesús xa man xekojon tä che.
Te riꞌ xubꞌij ri Jesús chke:
Ri in mäjaꞌ kuriq ri qꞌij chwe,
are kꞌu ri ix apachike qꞌij utz chiwe kuyaꞌ kixeꞌk.
Ri winaq ajuwächulew man kekowin taj käketzelaj i wäch ix.
Are kꞌu ri in käketzelaj nu wäch rumal chi kinqꞌalajisaj chkiwäch chi man utz tä ri käkaꞌno.
Ri ix kꞌut,
jix pa ri nimaqꞌij.
Ri in man kineꞌ taj,
rumal chi mäjaꞌ kuriq ri qꞌij chwe.
Aretaq xbꞌitaj waꞌ we tzij riꞌ chke,
xkanaj ri Areꞌ pa Galilea.
Aretaq kꞌut e bꞌenaq chi ru chaqꞌ ri Jesús pa ri nimaqꞌij,
ri Areꞌ xuqujeꞌ xeꞌ na pa ri nimaqꞌij,
pune man xukꞌut tä ribꞌ chkiwäch ri winaq.
Xane xaq chikꞌuyal xeꞌ ri Areꞌ.
Ri winaq aj Israel xkitij u tzukuxik pa ri nimaqꞌij,
xkibꞌij:
¿Jawijeꞌ kꞌo wi ri achi riꞌ?
—xechaꞌ.
Chkixol kꞌu ri winaq,
kꞌia ri käbꞌix chrij ri Jesús.
Jujun käkibꞌij:
“Are jun utzalaj achi,”
—kechaꞌ.
Nikꞌiaj chik käkibꞌij:
“Man are tä utzalaj achi,
rumal chi keusubꞌ ri winaq,”
—kechaꞌ.
Man kꞌo tä kꞌu jun ri kukochꞌo käresaj u tzijol ri Jesús rumal chi käkixej kibꞌ chkiwäch ri ki nimaqil ri winaq aj Israel.
Nikꞌiajirinaq chi kꞌu ri nimaqꞌij aretaq ri Jesús xok bꞌi pa ri nimalaj rachoch Dios,
xuchaplej kꞌu ki tijoxik ri winaq.
Are kꞌu ri winaq aj Israel sibꞌalaj tajin käkikajmaj waꞌ,
xkibꞌij:
¿Jas lo waꞌ chi sibꞌalaj kꞌia retam we achi riꞌ,
man kꞌo tä kꞌu jawijeꞌ u tijom wi ribꞌ?
—xechaꞌ.
Ri Jesús xchꞌawik,
xubꞌij chke:
Ri tijonik ri kinya man wech tä in,
xane rech ri Jun ri xintaqow loq.
We kꞌo jun qas kurayij u bꞌanik ri kraj ri Dios,
käretamaj na we ri nu tijonik qas käpe rukꞌ ri Dios,
o xaq pa we wi kintzijonik.
Ri winaq ri xaq pa re wi kätzijonik,
xa are kraj riꞌ chi känimarisax u qꞌij kumal ri winaq.
Jachin kꞌu ri kraj chi are känimarisax u qꞌij ri xtaqow loq,
kubꞌij riꞌ ri qas tzij,
man are tä jun bꞌanal tzij,
—xcha chke.
¿A mat qas tzij chi ri qa mam Moisés xuya ri Pixabꞌ chech alaq?
Pune je riꞌ,
man kꞌo tä kꞌu jun chech alaq ri kunimaj ri Pixabꞌ riꞌ.
¿Jas che kaj alaq kinkämisaj alaq?
—xcha chke.
Ri winaq xechꞌawik,
xkibꞌij:
¡Xa kꞌo jun itzel espíritu chawe!
¿Jachin lo ri kraj katkämisanik?
—xecha che.
Ri Jesús xubꞌij chke:
Xa rukꞌ jun kajmabꞌal ri xinbꞌan pa ri qꞌij re uxlanem,
ri alaq sibꞌalaj käkajman alaq che.
Ri qa mam Moisés xunaqꞌatajisaj alaq chukojik retal ri ojer trato.
Pune ta ne man are tä ri areꞌ xchapow loq u bꞌanik waꞌ,
xane are ki tijonik kan ri nan tat alaq ojer.
Ri alaq kꞌut käkoj alaq retal ri ojer trato che jun alaj ala pune pa ri qꞌij re uxlanem.
We kꞌu ri alaq rumal ri u nimaxik ri Pixabꞌ ri xutzꞌibꞌaj ri qa mam Moisés käkoj alaq retal ri ojer trato che ri ala pune pa ri qꞌij re uxlanem,
¿jas kꞌu che xpe oyowal alaq chwe in aretaq xinkunaj ronojel ru cuerpo jun achi pa ri qꞌij re uxlanem?
—kächaꞌ.
Kꞌo jas mäbꞌij alaq chrij ri winaq we utz käpetik o man utz tä käpetik.
Aretaq kꞌo jas käbꞌij alaq chrij jun winaq chik,
qas chomaj na alaq jas ri käbꞌan alaq,
bꞌana kꞌu alaq waꞌ rukꞌ jikomal.